מועצת העיר אישרה בישיבתה האחרונה את הגדלת התמיכה בענפי הספורט האישיים ולפי התבחינים החדשים, כל ספורטאי שיסיים במקומות אחד עד חמש באליפות אירופה או באליפות עולם, יזכה למענק בסך של 20,000 שקלים.
זה המקום לציין כי הספורט ההישגי באשקלון הולך ותופס תאוצה ובני נוער רבים, המייצגים את העיר בתחומים שונים כמו: ג'ודו, סייף, היאבקות ועוד, מסבים כבוד רב וקוטפים את המקומות הראשונים באליפויות ישראל וברחבי העולם.
בנוסף, אישרה המועצה סיוע חשוב לליגות המקצועיות של ענפי הכדור בעיר - הלוואה בערבות העירייה לכל העמותות בענפי הספורט. הדבר עלה לאחר שנודע כי העמותות מתמודדות עם בעיה בתזרים מאחר והליגות הללו מתחילות בפעילותן בחודש אוגוסט ומסתיימות בחודש מאי, בעוד שתקציב התמיכות מאושר לפי שנה קלנדרית.
עמותות, העבירו פניות בנושא לרכזת התמיכות בעיריית אשקלון, ענת מגידיש, וזו העלתה אותן בפני הוועדה המקצועית לתמיכות בספורט. לאחר בחינת הנושא, הוחלט על ידי הוועדה להמליץ לוועדה המקצועית לתמיכות לקבל את עמדתן של עמותות אלו.